ET Euroopa Liidu Teataja C 255/7

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 255/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

ASPARAGO DI CANTELLO

ELi nr: IT-PGI-0005-01267-17.10.2014

KPN ( ) KGT ( X )

1. Nimetus

„Asparago di Cantello”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toote „Asparago di Cantello” tootmiseks kasutatakse kultivare „Precoce d'Argenteuil” ja nendest saadud hübriide.

Morfoloogilised omadused

Toote „Asparago di Cantello” teravatipuline võrse peab olema täiesti valge või kergelt roosaka tipuga.

Võrsed peavad olema:

— terved;

— värske välimusega;

— vigastuste ja muljutusteta.

Toode „Asparago di Cantello” ei tohi olla pikem kui 22 cm ja tuleb klassifitseerida võrse läbimõõdu (mõõdetuna keskelt) alusel kahte kvaliteediklassi:

— Extra: võrse läbimõõt 21–25 mm.

— Prima: võrse läbimõõt 13–20 mm.

Igas Extra või I klassi kuuluva spargli jaepakendis on lubatud 10 % spargleid, mille läbimõõt ei vasta klassifikatsioonile.

Organoleptilised ja keemilis-füüsikalised omadused

Tehtud organoleptiliste analüüside tulemused.

Lõhn: ilma võõrlõhnadeta, intensiivne, kuid üldiselt meeldiv

Maitse: magus, intensiivne, mõruduse nüansiga. Spargli lõhn: keskmisest tugevani.

Tehtud keemilis-füüsikaliste analüüside tulemused.

Energiasisaldus 21–23 Kcal/100 g Rasv 0,11–0,14 g/100g Süsivesikud 3,01–3,55 g/100 g Tuhk 0,42–0,46 g/100 g Valk (N x 6,25) 1,51–1,54 g/100 g Kiudained 0,50–0,96 g/100 g Niiskus 93,40–94,12 g/100 g

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kasvatamine, koristamine, pakendamine ja pakendamiseelne ladustamine peab toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus osutab

Sparglid pakendatakse määratletud geograafilises piirkonnas selleks, et tagada toote omaduste säilimine. Spargleid tuleb müüa värskelt, st kohe pärast koristamist pestakse need otsekohe ja pakendatakse müügiks, et säilitada toote iseloomulikud omadused. Lühikeseks ajaks (maksimaalselt 48 tundi) võib neid ladustada 4 °C temperatuuri juures.

Sparglid tuleb pakendada 0,5–5 kg kaaluga kimpudesse või lahtiselt kastidesse.

3.6. Sellise toote märgistamise erieeskirjad, millele registreeritud nimetus osutab

Pakendil peab olema ümbris, millel on samas vaateväljas nimetus „Asparago di Cantello I.G.P.” ning ELi kaitstud geograafilise nimetuse tähis koos tootja nime, ärinime ja aadressiga.

Koos kaitstud geograafilise tähisega on lubatud kasutada graafilisi tähiseid ja/või sümboleid, mis viitavad äriühingu nimedele või ärinimedele või konsortsiumide või üksikettevõtjate logodele.

Geograafilise tähisega lahutamatult seotud märgisel peab olema logo, st KGT „Asparago di Cantello” tunnuslik sümbol.

Toote „Asparago di Cantello” logo koosneb järgmistest osadest.

Kaks valget sparglivõrset, mille tipu kergelt lillakas toon tugevneb võrse ülemise otsa suunas, on üksteise peale asetatud V-kujuliselt nii, et vasakpoolne sparglivõrse on parempoolse peal. Kahe sparglivõrse kokkupuutekohas on punasel taustal valget värvi sõnad „ASPARAGO DI CANTELLO IGP”.

Kaarega ümbritsetud kahe sparglivõrse taga on sinise taeva ja päikesega mägisel taustal Cantello Madonna di Campagna kiriku kujutis.

Kaar on kujutatud vikerkaarena.

4. Geograafilise piirkonna täpne määratlus

Toote „Asparago di Cantello” toorainena kasutatava spargli kasvatamine peab toimuma Varese provintsis Catellos.

5. Seos geograafilise piirkonnaga

Jõe- ja liustikuerosiooni tekitatud Cantello piirkonna eriti sõmera struktuuri, hea infiltratsioonivõime ja suure läbilaskvusega mulla pH on 5,3–7,5 ning muld sobib väga hästi spargli kasvatamiseks. Euroopa makrokliima ja Insubria mesokliimaga seotud piirkonna kliima on Po jõeoru ja Alpide vaheline kohalik siirdekliima. Sademetehulga jaotusele on iseloomulik vähene vihm talvel ja sademeterohked vihmahood hiliskevadest sügiseni. Asjaolu, et vihmasajud on sademeterohkeimad sel ajal, kui aurustumine on intensiivseim, tähendab seda, et sparglikultuurid kannatavad harva veenappuse käes. Lumena esinevad sademed on väga tõhus veetarneallikas, millel on mullale ka positiivne isoleeriv mõju.

Tänu soodsatele keskkonnatingimustele ja tootmispiirkonnas kasutatavatele eriviljelusvõtetele (kevadel mullast kuhikpeenarde tegemine, millega tagatakse võrsete pleegitamine, ning alati käsitsi koristamine) on võimalik saada kuni 22 cm pikkuseid ja tervikuna söödavaid, täiesti valgeid või kergelt roosaka tipuga sparglivõrseid.

Tänu sparglikasvatuse pikaajalisele traditsioonile seostavad inimesed nime Cantello just spargliga. Cantello on rahvasuus tuntud kui „sparglimeka”.

Cantello sparglikasvatuse kohta on kohalikus arhiivis leitud 1831. aastast pärit, seni teadmata kirjutisi. Ajalooürikutest nähtub, et spargleid anti kirikule, kus koguduse preester need oksjonile pani, et aidata rahastada kiriku kulusid. Aastate jooksul on kõik spargliga seotu muutunud linna jaoks üha olulisemaks. Cantello talunikud müüsid sparglit kohapeal või naaberriigis Šveitsis.

Väga tuntud Cantello jurist Cesare Baj kasutas osa oma sissetulekust parimate sparglitootjate auhinna asutamiseks. Preemia eesmärk on innustada talunikke sparglitootmist aasta-aastalt täiustama.

1939. aasta autasustamisel pandi alus Cantello sparglifestivalile, millest on saanud traditsiooniline üritus nii kohalike elanike kui ka piirkonna muude linnade elanike jaoks. Ajalehe „Cronaca Prealpina”31. mai 1939. aasta numbris avaldati parimate sparglitootjate loetelu.

2014. aastal peeti laata 74. korda. Iga aasta mai alguses tähistatakse seda paljude entusiastide jaoks huvi pakkuvat üritust.

Toote „Asparago di Cantello” maine on jõudnud ka tänapäevastesse teabekanalitesse. Sellele tootele on pühendatud paljud veebilehed ning kuulsate peakokkade poolt sparglit „Asparago di Cantello” tutvustavaid kokasaateid jagatakse ka YouTube'is.

Restoranid, kauplused ja ostukeskused kasutavad „Asparago di Cantello” täpset nimetust.

Cantello spargli maitset kiidavad paljud gurmaanid aasta läbi ning kohalikud restoranid on keskendunud spargliroogadele. Keetmisel säilitab Cantello spargel oma tiheduse ja kuju. Keedetud toote värvus võib küll värske toote omast erineda. Eelkõige omandab võrse tipp kergelt roheka tooni. Toode on mõnevõrra magusa maitsega, millel on iseloomulik meeldiv mõrkjas nüanss – Cantello spragli tunnuslik ja eristatav maitse. Tipust keskosani on sparglivõrse tekstuur lihakas, mahlane ja õrn; võrse ülejäänud osa on kiuline.

Tänu selle tootega seotud arvukatele majanduslikele, kultuurilistele ja sotsiaalsetele huvidele on olnud võimalik välja töötada ja parandada viljelustehnikaid, aga ka müügi- ja turustusstrateegiat, ning traditsioone hoides säilitada sissetulekut tagavat tootmist, edendades samal ajal kohalikku koostööd ning kaitstes maapiirkonna keskkonda.

Viide spetsifikaadi avaldamisele

(Käesoleva määruse artikli 6 lõike 1 teine lõik)

Ministeerium on algatanud riikliku vastuväite esitamise menetluse kaitstud geograafilise tähise „Asparago di Cantello” tunnustamiseks 14. augusti 2014. aasta Itaalia Vabariigi Teatajas nr 188.

Tootespetsifikaadi tekstiga on võimalik tutvuda põllumajandus-, toiduaine- ja metsanduspoliitika ministeeriumi veebiaadressil: http://www.politicheagricole.it/flex/cm/pages/ServeBLOB.php/L/IT/IDPagina/3335

või otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it) ning klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.